Óskar kaupir Moggann (JGH)

Ég óska Óskari Magnússyni til hamingju með kaupin á Mogganum. Hann er áræðinn og hans bíður erfitt verk; að reka Moggann réttu megin við strikið. Það er harðsnúinn hópur vina hans sem standa að kaupunum með honum. Ekki eru allir á eitt sáttir með hópinn, ég las það einmitt í Mogganum að Karl V. Matthíasson, þingmaður Samfylkingar, hefði sagt á þingi að hópur útgerðarmanna hefði keypt blaðið og var á orðum hans að skilja að ritstjórn Moggans fengi núna línuna í skrifum um sjávarútvegsmál. Mogginn hefur verið á móti kvótakerfinu um árabil – eða öllu heldur Styrmir Gunnarsson, fyrrverandi ritstjóri blaðsins, sem barðist fyrir því að gjafakvótakerfið yrði sett af og vildi að útgerðarmenn greiddu fyrir not af auðlindinni.

Það er fjárfestingarfélag Óskars, Þórsmörk ehf., sem kaupir Árvakur. Ekkert hefur verið gefið upp um kaupverðið. Ég hef hins vegar heyrt því fleygt að Þórsmörk leggi til um 600 milljónir í nýtt hlutafé og taki yfir um 800 milljónir í skuldir; þar af um 500 milljónir vegna prentsmiðjunnar. Ekki hef ég fengið þetta staðfest, en læt þetta flakka, nokkuð viss um að ég sé ekki mjög langt frá þessu. Þetta merkir hins vegar að díllinn gengur út á að stórfelldar afskriftir. Skuldir Árvakurs eru einhvers staðar í kringum 4 milljarðanna og það er ekki síst hin risavaxna og fullkomna prentsmiðja sem hefur sett hann í bobba. Það er því verið að afskrifa í kringum 3 milljarða af kröfum. Enda segir það sig sjálft að það kaupir enginn tapfyrirtæki í miðri kreppu; greiðir fyrir það stórfé og yfirtekur jafnframt yfir 4 milljarða í skuldir.

Fjárfestarnir sem eru með Óskari í kaupunum eru Gísli Baldur Garðarsson, lögmaður og stjórnarformaður Olís, Guðbjörg Matthíasdóttir í Ísfélagi Vestmannaeyja, Gunnar Dungal, fyrrverandi eigandi Pennans og svili Óskars, Þorgeir Baldursson í Odda, Þorsteinn Már Baldvinsson, forstjóri Samherja, og Pétur H. Pálsson, forstjóri útgerðarfélagsins Vísis í Grindavík.

Förum aðeins í þræðina. Óskar og Þorgeir voru saman í Áramótahópnum sáluga sem bylti og náði tímabundið yfirhöndinni á Stöð 2, Íslenska útvarpsfélaginu, á sínum tíma. Óskar og Þorsteinn Már hafa verið vinir lengi og Óskar setið í stjórn Samherja. Óskar og Gunnar eru svilar þannig að kaupin á Mogganum eru fjölskyldumál. Óskar var forstjóri TM á meðan að Ísfélag Vestmannaeyja var þar ráðandi hluthafi. Óskar og Gísli Baldur hafa þekkst lengi en Óskar var mikill vinur Óla heitins í Olís og lögmaður hans í baráttunni við Landsbankann – og stjórnarformaður í Olís um tíma ef ég man þetta rétt. Ekki veit ég hvernig þræðir Óskars og Péturs í Grindavík hafa legið saman í viðskiptalífinu.

Óskar er blaðakarl - og mikill sagnakarl. Hann var blaðamaður á Vísi með námi í lögfræðinni og eftir nám var hann fréttastjóri á DV í fjögur ár áður en hann setti á fót lögfræðistofu með Ásgeiri Þ. Árnasyni vini sínum. Það kom á óvart þegar hann var ráðinn forstjóri Hagkaups haustið 1993. Hann er mikill vinur þeirra bræðra Sigurðar Gísla Pálmasonar og Jóns Pálmasonar. Kannski þeir komi inn í Árvakur með tímanum, maður veit aldrei. Það hefur lítið farið fyrir þeim undanfarin ár, helst í Íkea. Áfram með ferilinn; eftir Hagkaup var Óskar stjórnarformaður Baugs í skamman tíma. Hann var forstjóri Íslandssíma og TM og yfirgaf forstjórastól beggja þessara fyrirtækja í kjölfar þess að Jón Ásgeir Jóhannesson komst yfir þau.

Það vita allir, sem þekkja Óskar, að þar fer mikill húmoristi en jafnframt alvarlega þenkjandi maður. Hann er rökvís í hugsun. Hann er ekki allra. Hann komst síðastliðið sumar í fréttirnar fyrir að rukka ferðamenn við Kerið í Grímsnesi (þ.e. þá sem komu í rútum) en hann er formaður Kerfélagsins sem hann á m.a. með Sigurði Gísla og Jóni Pálmasonum. Þá skrifaði Óskar nýlega litla rammagrein í Moggann þar sem hann gagnrýndi Ágúst Ólaf Ágústsson, varaformann Samfylkingar, fyrir að fara mikinn í fjarveru formannsins, Ingibjargar Sólrúnar Gísladóttur. Hann upplýsti víst að þau Ingibjörg væru gamlir skólafélagar úr Vogunum og MT, sem síðar varð MS.

Vörn hans fyrir Ingibjörgu Sólrúnu held ég að sé eina skiptið sem Óskar ver einhvern úr Samfylkingunni nema hann hafi varið Allaballa, krata og Þjóðvaka í réttarsalnum á árum áður. (Þurfti að verja þá, gerðu þeir nokkuð af sér?). Óskar er mikill sjálfstæðismaður. Ég held samt að Karl V. þurfi ekki að hafa áhyggjur af því.

Mogginn er ein allra öflugasta fréttastofa landsins. Og það er rétt sem ritstjóri Moggans segir, helsta eign Moggans er fólkið sem starfar á Mogganum – sem og ímynd, saga og áskrifendur. En það lifir enginn á fornri frægð í blaðamennsku né annars staðar. Óháður Moggi á mestan séns á að blífa, að lifa af – en það verður erfitt að snúa við blaðinu.

Óskar er sveitamaður. Hann býr í Garðabænum en er með lögheimili skammt frá Hvolsvelli þar sem fjallahringur Þórsmerkur blasir við. Ergó; það er landbúnaðurinn en ekki útvegurinn sem leggur línurnar og hringir í Stephensen.

Jón G. Hauksson

[email protected]